Именки што се пишуваат со цртичка

Со цртичка се пишуваат две именки што означуваат еден поим. Од нив само втората се менува.

Пример: бизнис-заедница, бизнис-заедницата, бизнис-заедници, бизнис-заедниците итн.

Така се пишуваат и:

1. Полусложени именки во кои првиот дел го дополнува вториот: бруто-доход, веб-страница, визит-карта, жири-комисија, жиро-сметка, интернет-пребарувач, контакт-лице, маркетинг-менаџер, нето-приход, панел-дискусија, прес-конференција, ранг-листа, револвинг-кредит итн.

Пример: На панел-дискусијата учествуваа претставници на основните и апелационите судови.

2. Полусложени споеви од две именки во кои втората именка ја појаснува првата: заменик-директор, заменик-претседател, министер-претседател, нацрт-план, предлог-закон, премиер-министер итн.

Пример: Заменик-министерот ги информираше новинарите за предлог-програмата на ресорното министерство.

3. Именските полусложенки со прва компонента заштитено име (знак): адидас-патики, виза-картичка, ворд-документ, панасоник-телевизор, пауерпоинт-презентација итн.

Пример: На пауерпоинт-презентацијата беа претставени податоците од анкетата.

4. Сложените именски споеви со прв дел повеќебуквена скратеница: АДСЛ-модем, ПИМ-мерки, ГПС-следење, ДНК-анализа, ЕУ-интеграции, ИП-адреса, ИСО-стандард, НАТО-мисија, СИМ-картичка, СМС-порака, ТВ-програма, АКМИС-систем итн.

Пример: И новата влада потцрта дека нејзина програмска определба се реформите во насока на ЕУ-интеграциите.

5. Именските сложенки со прв дел број кога тој ќе се напише со бројка: 18-годишник (осумнаесетгодишник), 50-годишник (педесетгодишник), 10-годишнина (десетгодишнина), 100-годишнина (стогодишнина) итн.

Пример: За одбележување на 50-годишнината организиравме пригодна програма и поканивме многу гости, како и поранешни соработници.